text: Devant le roi s'en vinrent droit.
   En tel point pour offert se sont
   Com il estoit coustume adont.
   Lors fist on les seremens faire
   Et toute gent arriere traire.
   Quant fait furent li serement,
   Li bans fu criés erranment
   Que il nus si hardis ne fust
   Qu'il parlast ne qu'il se meüst
   De chose k'avenir veïst,
   Ne qui main ne pié i meïst
   Pour grever l'un, ne l'autre aidier.
   À ce mot se trairent arrier
   De tous lez et de toutes pars.
   Vuis et descombrez fu li pars,
   Fors de ceus qui s'entremetoient
   PageV02P071
   Dou champ garder : cil i estoient.
   Cléomadès et Durbans furent
   Au lez là où il estre durent,
   Ainsi com il ert establi ;
   Et li autre estoient aussi
   Au lez là où estre devoient.
  